বুদ্ধিবৃত্তি
বুদ্ধি বা বুদ্ধিবৃত্তি (ইংরেজি: Intellect,ইন্টেলেক্ট) হল মনের একটি ক্ষমতা যার মাধ্যমে কোন ব্যক্তি কোন কিছুর কারণ অনুসন্ধানের জন্য চিন্তা করতে পারে। এটা এমন একটি মানসিক ক্ষমতা যার দ্বারা কোন ব্যক্তি কোন বিষয় ঠিক না ভুল সে বিষয়ে সঠিক উপসংহারে বা সিদ্ধান্তে পৌঁছাতে পারে এবং সমস্যা সমাধানের উপায় বের করতে পারে। মনোবিজ্ঞানে এই পরিভাষাটি সর্বাধিক ব্যবহৃত হয়। অনুভব বা চলাচল করার ক্ষমতা এর সঙ্গে জড়িত নয় কিন্তু চিন্তা করার ক্ষমতা জড়িত। যুক্তি, দর্শন ও অঙ্কের মত বিষয়গুলো বুদ্ধির সঙ্গে সম্পৃক্ত। বুদ্ধি হল কোন কিছুকে সুনির্দিষ্টভাবে শনাক্ত করা, পারস্পারিক সম্পর্ক অনুসন্ধান, কোন কিছুকে আলাদাভাবে চিহ্নিত করার ক্ষমতা। কোন জিনিসের প্রকৃত স্বরূপ কি, তা খুঁজে বের করা হল শনাক্তকরণ; দুটি জিনিসের মধ্যে সাদৃশ্য বৈসাদৃশ্য নির্ণয়, তাদের সাদৃশ্যের ধরন, ইত্যাদি অনুসন্ধান হল পারস্পারিক সম্পর্ক নির্ণয়; আর পৃথকীকরণ হল কীভাবে দুটি জিনিস একে অপর থেকে আলাদা তা খুঁজে বের করা। বুদ্ধিতে অবশ্যই এই তিনটির মধ্যে অন্তত যে কোন একটি কাজ জড়িত থাকে।